钦定古今图书集成/明伦汇编/官常典/第535卷 > 唐胜宗
## 钦定古今图书集成/明伦汇编/官常典/第535卷 > 唐胜宗

按《明外史》本传：“胜宗，濠人。太祖起兵，胜宗年十八来
归。从渡江，积功为中翼元帅。从徐达克常州，进围宁
国，扼险力战，败其援兵，城遂降。从征婺州，克之。从征
池州，力战败陈友谅兵，擢龙骧卫指挥佥事。从征友
谅，至安庆，敌固守，胜宗为陆兵疑之，出不意𢭏克其
水寨。从下南昌，略定江西诸郡。援安丰，攻庐州，战鄱”
阳，邀击泾江口，皆有功，擢骠骑卫指挥同知。从定武
昌，徇长沙、沅陵、澧阳。从徐达取江陵，还定淮东。穴城
克安丰，追获元将忻都，为安丰卫指挥使守之。从大
将军伐中原，克汴梁、归德、许州，辄留守。从大军克延
安，进都督府同知。洪武三年冬封延安侯，食禄千五
百石，予世券。坐擅驰驿骑，夺爵，降指挥。捕代县反者，
久乃复之。十四年，浙东山寇叶丁香等作乱，命总兵
讨之，擒贼首并其党三千馀人，分兵平安福贼。十五
年巡视陕西，督屯科兵。十六年镇守辽东，奉敕勿通
高丽。高丽使至，察其奸，表闻。赐敕褒美。比魏田豫却乌桓赂，称“名臣。”在镇七年，威信大著。率师讨平贵州，
平越蛮，练兵黄平。二十三年，坐胡党诛，爵除。